อนาคตศาสตร์ ทักษะแห่งอนาคต
ทักษะอะไรจะสำคัญที่สุดในยุคอนาคต? การเขียนโค้ด ความคิดสร้างสรรค์ หรือการสื่อสาร ทักษะเหล่านี้เราน่าจะรู้จักว่ามันคืออะไร แต่ยังมีอีกหนึ่งทักษะ ที่เราไม่ค่อยได้ยิน แต่มันกำลังสำคัญมากขึ้นเรื่อยๆ นั่นก็คือ “ทักษะทำนายอนาคต”..
2 ก.พ. 2563

อนาคตศาสตร์ ทักษะแห่งอนาคต /โดย ลงทุนแมน
ทักษะอะไรจะสำคัญที่สุดในยุคอนาคต?
การเขียนโค้ด
ความคิดสร้างสรรค์
หรือการสื่อสาร
ทักษะเหล่านี้เราน่าจะรู้จักว่ามันคืออะไร
แต่ยังมีอีกหนึ่งทักษะ ที่เราไม่ค่อยได้ยิน แต่มันกำลังสำคัญมากขึ้นเรื่อยๆ นั่นก็คือ
“ทักษะทำนายอนาคต”..
ทักษะทำนายอนาคตเป็นอย่างไร
ลงทุนแมนจะเล่าให้ฟัง
╔═══════════╗
ไม่พลาดวิดีโอความรู้จาก ลงทุนแมน 
ที่ 
╚═══════════╝
การทำนายนี้ไม่ได้หมายถึง หมอดูดวงหรือโหราศาสตร์
แต่การทำนายอนาคตที่จะกล่าวถึง คือ การใช้วิธีการทางวิทยาศาสตร์ คณิตศาสตร์ ผนวกเข้ากับเทคโนโลยีปัญญาประดิษฐ์ (AI) มาวิเคราะห์ข้อมูลจำนวนมาก เพื่อทำนายอนาคตได้อย่างแม่นยำ
เรากำลังยืนอยู่ระหว่างเส้นแบ่งระหว่างโลกใบเดิมที่คุ้นเคย กับโลกใบใหม่ที่เรานึกหน้าตาไม่ออก
“สิ่งที่แน่นอนที่สุดคือ ความไม่แน่นอน” ประโยคนี้สื่อภาพในอนาคตได้ดี
แต่ยิ่งมีความไม่แน่นอนเท่าไร
มนุษย์ก็ยิ่งโหยหาคำทำนายอนาคตมากเท่านั้น
ตั้งแต่อดีตถึงปัจจุบัน มนุษย์ชอบคาดการณ์สิ่งต่างๆ 
เช่น สภาพอากาศ, การเติบโตทางเศรษฐกิจ, ผลประกอบการบริษัท และทิศทางตลาดหุ้นในอนาคต
 
แต่เมื่อโลกของเรามีความซับซ้อน และเชื่อมโยงกันมากขึ้น
โดยเฉพาะการก้าวกระโดดของเทคโนโลยี
 
ทำให้ภาพของอนาคต ที่เราหวังจะได้เห็นมันแบบชัดเจน กลับยิ่งเบลอร์..
ทักษะการคาดเดา หรือทำนายอนาคต จึงเป็นอีกทักษะสำคัญของคนในยุคใหม่
เพื่อที่เราจะได้มองเห็นโอกาส หรือเตรียมพร้อมรับมือกับเหตุการณ์ต่างๆ ที่ไม่แน่นอนได้ดียิ่งขึ้น
อนาคตศาสตร์ เป็นวิชาเกี่ยวกับการทำนายเหตุการณ์ในอนาคต 
โดยใช้หลักการต่างๆ และมุมมองหลายๆ ด้าน 
เพื่อพิจารณาความเป็นไปได้ ในอนาคต ที่จะมาสร้างผลกระทบต่อระบบเศรษฐกิจ สังคม สิ่งแวดล้อม และวิถีชีวิตของผู้คน
ซึ่งผลลัพธ์ที่ได้ จะเป็นเครื่องมือที่ช่วยในการวางแผนรับมือ และกำหนดนโยบายให้สอดคล้องกับการเปลี่ยนแปลงที่จะเกิดขึ้น
การคิดถึงอนาคต เป็นสิ่งที่มนุษย์ชอบทำมากที่สุดตั้งแต่อดีตมา
แต่จากสถิติและประวัติศาสตร์ที่ผ่านมา บอกได้ว่า 
คนเรามักคาดการณ์อนาคตผิด 
แม้แต่กลุ่มคนที่ฉลาดที่สุด ก็ทายผิดบ่อยๆ เช่นกัน
อาจเป็นเพราะมนุษย์ยังมีข้อจำกัดหลายๆ อย่างอยู่
และส่วนใหญ่แล้ว เวลาพิจารณาเรื่องอะไร
มนุษย์มักมองโลกในแง่ดีเกินไป หรือร้ายเกินไปเสมอ
แต่ต่อไป.. 
การทำนายอนาคตจะมีความแม่นยำมากขึ้น มีความลำเอียงน้อยลง ด้วยเทคโนโลยี AI
เรากำลังเข้าสู่ยุคที่ทุกอย่างขับเคลื่อนด้วยข้อมูล
ไม่ว่าจะเป็นเรื่อง เศรษฐกิจ การเมือง การศึกษา การแพทย์
ทุกเรื่องในระบบต่างๆ และในชีวิตเรา จะถูกตัดสินใจด้วยข้อมูลที่ถูกประมวลผลด้วย AI
ทุกวันนี้ บริษัทเทคโนโลยี สามารถทำนายและรับรู้สัญญาณการแพร่ระบาดของไวรัส 
ได้รวดเร็วและแม่นยำกว่ารัฐบาลแล้ว
ตัวอย่างที่ชัดเจนที่สุดคือเมื่อเร็วๆ นี้ 
AI ของบริษัท BlueDot สัญชาติแคนาดา 
ได้ทำนายการระบาดของไวรัสโคโรนาสายพันธุ์ใหม่ 
โดยใช้ฐานข้อมูลที่มีอยู่ และข้อมูลการจองตั๋วเครื่องบินของสายการบินทั่วโลก
และได้แจ้งเตือนให้ลูกค้าของบริษัท หลีกเลี่ยงการเดินทางไปพื้นที่เสี่ยง เช่น อู่ฮั่น
ตั้งแต่วันที่ 31 ธันวาคมที่ผ่านมา
ก่อนที่ศูนย์ควบคุมและป้องกันโรคสหรัฐฯ และองค์การอนามัยโลก (WHO)
จะแจ้งเตือนในวันที่ 6 และ 9 มกราคมตามลำดับ เสียอีก..
ซึ่งนักอนาคตศาสตร์ เคยทำนายไว้ว่า 
ไม่ช้าก็เร็ว เราจะสร้าง AI ที่มีสติปัญญาและความสามารถเทียบเท่าหรือเหนือกว่ามนุษย์
 
ลองนึกภาพ AI ที่มีพลังประมวลผลระดับควอนตัมคอมพิวเตอร์ 
ซึ่งแรงกว่าคอมพิวเตอร์ทั่วไปกว่า 100 ล้านเท่า
มีอัลกอริทึมอันซับซ้อน สามารถเรียนรู้และแก้โจทย์ได้ทุกปัญหา 
และมีฐานข้อมูลมหาศาลให้เข้าถึง 
ซึ่งตั้งแต่ระดับ DNA ของเรา จนถึงข้อมูลระดับนอกโลก  
แถมยังอัปเดตแบบเรียลไทม์
การคาดเดาอนาคต โดยอาศัยประสบการณ์ในอดีต จะไม่มีความหมายอีกต่อไป 
เพราะการพยากรณ์ทุกอย่างจะขับเคลื่อนด้วย “ข้อมูล” ที่มี AI อยู่เบื้องหลัง
AI บอกอะไร เราต้องทำตาม
AI เตือนอะไร เราต้องเชื่อฟัง
ความสามารถเหล่านี้ จะทำให้เราเหมือนมีลูกแก้วพยากรณ์ สำหรับสร้างคำทำนายที่แม่นยำกว่าที่เคยมีมา
อีลอน มัสก์ เคยพูดเรื่องการศึกษาของเด็กในอนาคตว่า
“ควรให้เด็กเรียนรู้ให้มากที่สุด มากพอที่จะสามารถคาดการณ์อนาคตได้ 
โดยผิดพลาดน้อยที่สุด นอกจากคาดการณ์แล้วก็ต้องสร้างอนาคตด้วย..”
เมื่อคุณอ่านบทความนี้จบ 
รู้หรือไม่ว่า AI ของโซเชียลมีเดียก็ได้ทำหน้าที่ทำนายอนาคตของมันไปเรียบร้อยแล้ว
ว่าคุณน่าจะสนใจบทความนี้
จึงเลือกบทความนี้มาให้คุณอ่านก่อนบทความอื่น..
มนุษย์กำลังเดินทางเข้าสู่ อนาคต ที่ถูกกำหนดด้วย นักอนาคตศาสตร์ ที่ผู้ทำนายกลับไม่ใช่มนุษย์..
- ลงทุนแมน
----------------------
ไม่พลาดวิดีโอสาระน่ารู้จาก ลงทุนแมน 
กดติดตามที่ 
----------------------
Reference
- 2019 World Artificial Intelligence Conference (WAIC)